Το **iOS 8** είναι η όγδοη έκδοση του λειτουργικού συστήματος iOS της Apple και είναι διάδοχος του iOS 7. Το λειτουργικό σύστημα παρουσιάστηκε στο Παγκόσμιο Συνέδριο Προγραμματιστών της Apple (WWDC14) στις 2 Ιουνίου 2014 και κυκλοφόρησε στις 17 Σεπτεμβρίου 2014. Διαδέχτηκε από το iOS 9 στις 16 Σεπτεμβρίου 2015.

Το iOS 8 περιλάμβανε αρκετές σημαντικές αλλαγές στο λειτουργικό σύστημα. Εισήγαγε τη *Συνέχεια*, ένα σύστημα πολλαπλών πλατφορμών (Mac, iPhone και iPad) το οποίο επιτρέπει την επικοινωνία μεταξύ των συσκευών σε διάφορες κατηγορίες λειτουργιών, όπως η δυνατότητα απάντησης σε κλήσεις και SMS από τον Mac ή το iPad. Η *Συνέχεια* περιλαμβάνει τη λειτουργία Handoff, η οποία επιτρέπει στους χρήστες να ξεκινήσουν μια διαδικασία από μία συσκευή και να την ολοκληρώσουν σε μια άλλη. Άλλες αλλαγές περιλαμβάνουν τη λειτουργία αποτελεσμάτων αναζήτησης Προτάσεις Spotlight, η οποία παρέχει πιο λεπτομερή αποτελέσματα· την *Οικογενειακή Κοινή Χρήση*, όπου μια οικογένεια μπορεί να συνδέσει τους λογαριασμούς της για να μοιράζεται περιεχόμενο, με τον ένα γονιό ως διαχειριστή· ένα ανανεωμένο πληκτρολόγιο με τη λειτουργία QuickType η οποία παρέχει πρόβλεψη κειμένου· και την Επεκτασιμότητα η οποία επιτρέπει ευκολότερη κοινοποίηση περιεχομένου μεταξύ εφαρμογών. Οι προγραμματιστές τρίτων εφαρμογών έλαβαν επιπλέον λειτουργίες για να ενσωματώσουν τις εφαρμογές τους βαθύτερα στο λειτουργικό σύστημα, όπως η υποστήριξη για προσθήκη widget στο Κέντρο Γνωστοποιήσεων καθώς και τη δημιουργία πληκτρολογίων τα οποία μπορούν να χρησιμοποιήσουν οι χρήστες αντί του προεπιλεγμένου.

Οι ενημερώσεις εφαρμογών στο λειτουργικό περιλαμβάνουν τη νέα εφαρμογή *Υγεία*, η οποία μπορεί να συγκεντρώνει δεδομένα από διάφορες εφαρμογές fitness, ενώ δημιουργεί και ένα Ιατρικό ID, το οποίο είναι προσβάσιμο από την Οθόνη Κλειδώματος για περιπτώσεις έκτακτης ανάγκης· υποστήριξη για τη Βιβλιοθήκη Φωτογραφιών iCloud στις *Φωτογραφίες*, η οποία επιτρέπει τον συγχρονισμό και την αποθήκευση φωτογραφιών στο cloud· και το iCloud Drive το οποίο επιτρέπει στους χρήστες να αποθηκεύσουν αρχεία στο cloud και να έχουν πρόσβαση σε αυτά από όλες τις συσκευές τους. Στο iOS 8.4, η Apple ενημέρωσε την εφαρμογή Μουσική προσθέτοντας τη συνδρομητική υπηρεσία Apple Music και έναν 24ωρο ραδιοφωνικό σταθμό, τον Beats 1.

Η αποδοχή του iOS 8 ήταν θετική. Οι κριτικοί επαίνεσαν τη Συνέχεια και την Επεκτασιμότητα ως χαρακτηριστικά τα οποία επιτρέπουν ευκολότερο έλεγχο και διάδραση μεταξύ εφαρμογών και συσκευών. Επίσης, άρεσαν οι προτάσεις λέξεων του πληκτρολογίου QuickType, ενώ υπογράμμισαν πως οι προτάσεις Spotlight έκαναν το iPhone "σχεδόν μια κινητή πύλη αναζήτησης για τα πάντα". Ωστόσο, οι κριτικοί επεσήμαναν πως η δυναμική του iOS 8 θα πραγματοποιούνταν μόνο αν οι προγραμματιστές περιλάμβαναν στις εφαρμογές τους υποστήριξη για τα νέα χαρακτηριστικά, όπως τα widgets στο Κέντρο Γνωστοποιήσεων.

Σχεδόν μια βδομάδα μετά την κυκλοφορία του, το iOS 8 είχε εγκατασταθεί το 46% των συσκευών. Τον Οκτώβριο του 2014, αναφέρθηκε πως το ποσοστό υιοθέτησης είχε σταματήσει να αυξάνεται, έχοντας μεταβληθεί μόνο κατά 1% προς τα πάνω. Η κατάσταση αυτή θεωρήθηκε αποτέλεσμα του ότι το λειτουργικό απαιτούσε πολύ ελεύθερο χώρο στις συσκευές για να εγκατασταθεί κάτι που ήταν δύσκολο για συσκευές με μέγιστη χωρητικότητα 8 ή 16 GB. Τον Δεκέμβριο του ίδιου έτους, το ποσοστό είχε φτάσει το 63%, δηλαδή αυξήθηκε κατά 16% από τον Οκτώβριο.

Ιστορία
-------

### Παρουσίαση και αρχική κυκλοφορία

Το iOS 8 παρουσιάστηκε στο Παγκόσμιο Συνέδριο Προγραμματιστών της Apple (WWDC14) στις 2 Ιουνίου 2014. Η πρώτη έκδοση beta έγινε διαθέσιμη στους προγραμματιστές αμέσως μετά την παρουσίαση.

Το iOS 8 κυκλοφόρησε επίσημα, στις 17 Σεπτεμβρίου 2014.

### Ενημερώσεις

#### 8.0.1 (12A402)

Το iOS 8.0.1 κυκλοφόρησε στις 24 Σεπτεμβρίου 2014, ως η πρώτη ενημέρωση του iOS 8. Η ενημέρωση κυκλοφόρησε για να διορθώσει αρκετά προβλήματα, ωστόσο αποσύρθηκε καθώς απενεργοποιούσε το Touch ID και τη σύνδεση κινητού δικτύου σε ορισμένα μοντέλα. Η Apple συνιστούσε στους χρήστες να εγκαταστήσουν ξανά την αρχική έκδοση του iOS 8, μέχρι να κυκλοφορήσει το iOS 8.0.2.

#### 8.0.2 (12A405)

Το iOS 8.0.2 κυκλοφόρησε στις 25 Σεπτεμβρίου 2014, μία μέρα μετά από την κυκλοφορία του 8.0.1. Περιλάμβανε διορθώσεις για τα προβλήματα της προηγούμενης ενημέρωσης.

#### 8.1 (12B410 | 12B411)

Το iOS 8.1 κυκλοφόρησε στις 20 Οκτωβρίου 2014. Η ενημέρωση περιλάμβανε το Apple Pay για τα iPhone 6 και 6 Plus στις Ηνωμένες Πολιτείες, πρόσθεσε τη Βιβλιοθήκη Φωτογραφιών iCloud (σε πειραματικό στάδιο), επανέφερε το άλμπουμ *Όλες οι φωτογραφίες* στις Φωτογραφίες, ενώ πρόσθεσε λειτουργίες συμβατές με τη Συνέχεια, οι οποίες επιτρέπουν στους χρήστες να διαβάσουν και να στείλουν ένα SMS ή MMS από το iPad ή τον Mac τους. Επιπλέον, πρόσθεσε τη λειτουργία *Άμεσο Hotspot* η οποία ενεργοποιεί το *Προσωπικό Hotspot* σε ένα κοντινό iPhone από τον Mac του χρήστη.

#### 8.1.1 (12B435 | 12B436)

Το iOS 8.1.1 κυκλοφόρησε στις 17 Νοεμβρίου 2014, με διορθώσεις προβλημάτων και βελτιώσεις απόδοσης για το iPhone 4S και το iPad 2.

#### 8.1.2 (12B440)

Το iOS 8.1.2 κυκλοφόρησε στις 9 Δεκεμβρίου 2014. Διόρθωσε ένα πρόβλημα που προκαλούσε την αφαίρεση κουδουνισμάτων που είχαν αγοραστεί από το iTunes Store.

#### 8.1.3 (12B466)

Το iOS 8.1.3 κυκλοφόρησε στις 27 Ιανουαρίου 2015. Η ενημέρωση περιλάμβανε διορθώσεις προβλημάτων, ενώ μείωσε την ελάχιστη χωρητικότητα που απαιτούνταν για τη λήψη ενημερώσεων.

#### 8.2 (12D508)

Το iOS 8.2 κυκλοφόρησε στις 9 Μαρτίου 2015. Η ενημέρωση περιλάμβανε υποστήριξη για το Apple Watch, με τη νέα εφαρμογή *Apple Watch* η οποία περιλαμβάνει ένα ειδικό App Store καθώς και ρυθμίσεις· την ανανεωμένη εφαρμογή Υγεία με επιλογές για μονάδες μέτρησης· καθώς και πολλές διορθώσεις προβλημάτων και βελτιώσεις σταθερότητας.

#### 8.3 (12F69 | 12F70)

Πριν την κυκλοφορία του iOS 8.3, η Apple ανακοίνωσε ένα νέο πρόγραμμα beta testing για το κοινό, το οποίο θα επιτρέπει σε καταναλωτές να εγκαταστήσουν μελλοντικές εκδόσεις του λειτουργικού συστήματος πριν την επίσημη κυκλοφορία τους.

Το iOS 8.3 κυκλοφόρησε στις 8 Απριλίου 2015. Η ενημέρωση περιλαμβάνει βελτιώσεις στα emoji, όπως ένα ανανεωμένο πληκτρολόγιο το οποίο οργανώνει τα emoji ανά κατηγορίες, νέα διαφοροποιημένα emoji και τη δυνατότητα αλλαγής του χρώματος δέρματος που έχουν· νέες γλώσσες για το Siri· υποστήριξη για το ασύρματο CarPlay καθώς και διορθώσεις προβλημάτων και βελτιώσεις.

#### 8.4 (12H143)

Το iOS 8.4 κυκλοφόρησε στις 30 Ιουνίου 2015. Η ενημέρωση περιλαμβάνει το Apple Music, ενώ ανανέωσε την εμφάνιση της εφαρμογής Μουσική. Επίσης μετακίνησε τα ηχοβιβλία από την εφαρμογή Μουσική στην iBooks.

#### 8.4.1 (12H321)

Το iOS 8.4.1 κυκλοφόρησε στις 13 Αυγούστου 2015, με διάφορες διορθώσεις για το Apple Music.

Χαρακτηριστικά συστήματος
-------------------------

### Συνέχεια

Το iOS 8 εισήγαγε τη *Συνέχεια*, ένα σύστημα πολλαπλών πλατφορμών (Mac, iPhone και iPad) το οποίο επιτρέπει την επικοινωνία μεταξύ των συσκευών σε διάφορες κατηγορίες λειτουργιών. Η Συνέχεια καθιστά δυνατή την πραγματοποίηση κλήσεων από συσκευές iPad ή Mac, οι οποίες περνάνε σε αυτές τις συσκευές μέσω ενός iPhone. Οι συσκευές-δέκτες λειτουργούν στη συνέχεια σαν ακουστικά και μικρόφωνο. Η Συνέχεια φέρνει επίσης υποστήριξη για SMS σε iPad και Mac ως επέκταση της λειτουργίας iMessage από προηγούμενες εκδόσεις.

Η *Συνέχεια* περιλαμβάνει τη λειτουργία Handoff, η οποία επιτρέπει στους χρήστες να ξεκινήσουν μια διαδικασία από μία συσκευή και να την ολοκληρώσουν σε μια άλλη. Ένα παράδειγμα είναι ότι ο χρήστης μπορεί να αρχίσει να συντάσσει ένα email στο iPhone, να το συνεχίσει στο iPad και να το στείλει από τον Mac. Για να υποστηρίζουν τη Συνέχεια και το Handoff, οι Mac θα πρέπει να τρέχουν το OS X Yosemite, το οποίο κυκλοφόρησε τον Οκτώβριο του 2014, καθώς και υποστήριξη για το Bluetooth low energy.

### Spotlight

Το iOS 8 εισήγαγε τις Προτάσεις Spotlight, μια νέα λειτουργία αναζήτησης η οποία ενσωματώνει πιο αναλυτικά αποτελέσματα από πολλές ιστοσελίδες και υπηρεσίες, μεταξύ αυτών, αποσπάσματα από άρθρα στη Βικιπαίδεια, τοπικές ειδήσεις, περιεχόμενο από το iTunes, ώρες προβολής ταινιών, κοντινά μέρη, πληροφορίες από διάφορες ιστοσελίδες καθώς και γρήγορη πρόσβαση σε εγκατεστημένες εφαρμογές. Οι Προτάσεις Spotlight είναι διαθέσιμες στην οθόνη αφετηρίας του iOS καθώς και στο πλαίσιο αναζήτησης του Safari.

### Γνωστοποιήσεις

Το Κέντρο Γνωστοποιήσεων επανασχεδιάστηκε ώστε να υποστηρίζει widget. Τρίτοι προγραμματιστές μπορούν να προσθέσουν υποστήριξη για widgets στις εφαρμογές τους, ώστε να επιτρέπουν στους χρήστες να βλέπουν πληροφορίες στο Κέντρο Γνωστοποιήσεων χωρίς να χρειάζεται να ανοίξουν την αντίστοιχη εφαρμογή. Οι χρήστες μπορούν να προσθέσουν, να αφαιρέσουν ή να αλλάξουν τη σειρά των widgets όποτε θέλουν. Παραδείγματα widgets περιλαμβάνουν αυτό της εφαρμογής Καιρός, το οποίο δείχνει τον τρέχοντα καιρό και αυτό της εφαρμογής Ημερολόγιο που δείχνει προσεχή γεγονότα.

Οι γνωστοποιήσεις τώρα επιτρέπουν στους χρήστες να απαντήσουν σε ένα μήνυμα από την ίδια τη γνωστοποίηση ή να κάνουν κάποια άλλη ενέργεια από το Κέντρο Γνωστοποιήσεων.

### Πληκτρολόγιο

Το iOS 8 περιλαμβάνει μία νέα προβλεπτική λειτουργία με την ονομασία QuickType, η οποία εμφανίζει προβλέψεις λέξεων πάνω από το πληκτρολόγιο καθώς ο χρήστης πληκτρολογεί.

Η Apple τώρα επιτρέπει σε τρίτους προγραμματιστές να φτιάξουν πληκτρολόγια τα οποία οι χρήστες μπορούν να χρησιμοποιήσουν αντί του προεπιλεγμένου. Για επιπλέον ιδιωτικότητα, η Apple πρόσθεσε έναν διακόπτη "Επίτρεψε πλήρη πρόσβαση", η οποία προαιρετικά επιτρέπει στο πληκτρολόγιο να ενεργεί και εκτός του "πλαισίου ασφαλείας" της εφαρμογής του, όπως να ανεβάζει δεδομένα πληκτρολογίου στο cloud. Στα πληκτρολόγια τρίτων δεν επιτρέπεται να χρησιμοποιούν το Siri για υπαγόρευση κειμένου, ενώ κάποια ασφαλή πεδία κειμένου δεν επιτρέπουν την εισαγωγή κειμένου από πληκτρολόγια τρίτων.

### Οικογενειακή κοινή χρήση

Το iOS 8 εισήγαγε την Οικογενειακή Κοινή Χρήση, η οποία επιτρέπει σε μέχρι και 6 άτομα να δημιουργήσουν ξεχωριστούς λογαριασμούς Apple ID οι οποίοι είναι συνδεδεμένοι μεταξύ τους, με έναν από τους γονείς να είναι διαχειριστής και να ελέγχει την όλη λειτουργία. Αγορές που έχουν γίνει στον έναν λογαριασμό μπορούν να μοιραστούν και με τα υπόλοιπα μέλη, αλλά αγορές που γίνονται από παιδιά κάτω των 13 απαιτούν την έγκριση του γονέα-διαχειριστή πρώτα. Αγορές που έχουν γίνει από τους γονείς δεν θα εμφανίζονται καθόλου στα παιδιά.

Η Οικογενειακή Κοινή Χρήση είναι διαθέσιμη και εντός εφαρμογών· ένα Κοινόχρηστο άλμπουμ δημιουργείται αυτόματα στις *Φωτογραφίες* κάθε μέλους, επιτρέποντας στον καθένα να προσθέτει φωτογραφίες, βίντεο και σχόλια σε ένα κοινόχρηστο μέρος. Η λειτουργία "Ερώτηση για αγορά" επιτρέπει στον καθένα να ζητήσει έγκριση για αγορές στο App Store, στο iTunes Store και στο iBooks Store καθώς και για αγορές εντός εφαρμογών αλλά και για χώρο αποθήκευσης στο iCloud, με τον διαχειριστή να έχει την επιλογή είτε να εγκρίνει είτε να αρνείται αυτές.

### Πολυδιεργασία

Η οθόνη πολυδιεργασίας εμφανίζει μια λίστα με πρόσφατες και "αγαπημένες" επαφές. Η λειτουργία μπορεί να απενεργοποιηθεί στις Ρυθμίσεις.

### Άλλα

Το iOS 8 περιλαμβάνει μια επιπλέον επιλογή για περιαγωγή δεδομένων στις Ρυθμίσεις για χρήστες στην Ευρώπη, επιτρέποντας επιπλέον έλεγχο της χρήσης δεδομένων στο εξωτερικό.

Η προσωπική βοηθός Siri περιλαμβάνει ενσωματωμένη υποστήριξη για το Shazam. Αν ο χρήστης ρωτήσει "What song is this?", η Siri θα αναγνωρίσει το τραγούδι ή τη μουσική που παίζει.

Η λειτουργία "Κλήση μέσω Wi-Fi" έχει προστεθεί ώστε να επιτρέπει τηλεφωνικές κλήσεις μέσω Wi-Fi. Για να λειτουργήσει, οι εταιρίες κινητής τηλεφωνίας θα πρέπει να ενεργοποιήσουν τη λειτουργία Voice-over-Wi-Fi στις υπηρεσίες τους.

Χαρακτηριστικά εφαρμογών
------------------------

### Φωτογραφίες και Κάμερα

#### Κάμερα

Η εφαρμογή Κάμερα αποκτά δύο νέες λειτουργίες· Παρέλευση Χρόνου και Αντίστροφη Μέτρηση. Η Παρέλευση Χρόνου καταγράφει καρέ ανά μεγαλύτερα χρονικά διαστήματα και στη συνέχεια τα ενώνει σε ένα βίντεο, δημιουργώντας την αίσθηση γρήγορης κίνησης. Η Αντίστροφη Μέτρηση δίνει τη δυνατότητα στον χρήστη να τραβήξει φωτογραφία 3 ή 10 δευτερόλεπτα αφού πατήσει το κουμπί λήψης. Οι συσκευές iPad μπορούν τώρα να τραβήξουν πανοραμικές φωτογραφίες.

#### Βιβλιοθήκη Φωτογραφιών iCloud

Το iOS 8 έφερε υποστήριξη για τη Βιβλιοθήκη Φωτογραφιών iCloud στην εφαρμογή Φωτογραφίες, επιτρέποντας τον συγχρονισμό φωτογραφιών μεταξύ διαφορετικών συσκευών Apple. Φωτογραφίες και βίντεο αποθηκεύονται στο iCloud σε πλήρη ανάλυση και στο αρχικό φορμάτ. Αυτό έχει ως αποτέλεσμα στις συσκευές να μένουν εικόνες και βίντεο χαμηλότερης ανάλυσης, εξοικονομώντας χώρο αποθήκευσης.

#### Αναζήτηση

#### Επεξεργασία

#### Επεκτάσεις

#### Όλες οι φωτογραφίες

### Μηνύματα

### Safari

### iCloud Drive

### App Store

### Υγεία

### HomeKit

### Passbook

### Μουσική

### Σημειώσεις

### Καιρός

### Συμβουλές

### Touch ID

Υποστηριζόμενες συσκευές
------------------------

Με το iOS 8, η Apple σταμάτησε να υποστηρίζει το iPhone 4.

|  |  |  |
| --- | --- | --- |
| iPhone
* iPhone 4S
* iPhone 5
* iPhone 5C
* iPhone 5S
* iPhone 6
* iPhone 6 Plus

 | iPod Touch
* iPod Touch (5η Γενιά)
* iPod Touch (6η Γενιά)

 | iPad
* iPad 2
* iPad (3η Γενιά)
* iPad (4η Γενιά)
* iPad Air
* iPad Air 2
* iPad Mini (1η Γενιά)
* iPad Mini 2
* iPad Mini 3

 |

Παραπομπές
----------

1. ↑  Brandom, Russell (9 Σεπτεμβρίου 2015). «iOS 9 will be released on September 16th». *The Verge*. Αρχειοθετήθηκε από το πρωτότυπο στις 23 Ιουλίου 2019. Ανακτήθηκε στις 31 Μαΐου 2019.
2. ↑  Crook, Jordan (2 Ιουνίου 2014). «Apple Introduces iOS 8». *TechCrunch* (στα Αγγλικά). Αρχειοθετήθηκε από το πρωτότυπο στις 10 Αυγούστου 2019. Ανακτήθηκε στις 31 Μαΐου 2019.
3. ↑  Savov, Vlad (2 Ιουνίου 2014). «Apple announces iOS 8 with widgets and OS X Continuity». *The Verge*. Αρχειοθετήθηκε από το πρωτότυπο στις 31 Μαΐου 2019. Ανακτήθηκε στις 31 Μαΐου 2019.
4. ↑  Hall, Zac (9 Σεπτεμβρίου 2014). «Apple releases iOS 8 GM ahead of Sep. 17 public release». *9to5Mac* (στα Αγγλικά). Ανακτήθηκε στις 31 Μαΐου 2019.
5. ↑  Welch, Chris (24 Σεπτεμβρίου 2014). «Apple pulls iOS 8.0.1 after users report major problems with update». *The Verge*. Ανακτήθηκε στις 31 Μαΐου 2019.
6. ↑  mathewtsmithuk. «Apple explains how to fix its busted iOS 8 update, new one coming soon». *Engadget* (στα Αγγλικά). Ανακτήθηκε στις 31 Μαΐου 2019.
7. ↑  Cunningham, Andrew (24 Σεπτεμβρίου 2014). «iOS 8.0.1 disabling cellular and TouchID on some phones [Updated]». *Ars Technica* (στα Αγγλικά). Ανακτήθηκε στις 31 Μαΐου 2019.
8. ↑  «Apple quickly issues iOS 8.0.2 update». *Macworld* (στα Αγγλικά). 25 Σεπτεμβρίου 2014. Ανακτήθηκε στις 31 Μαΐου 2019.
9. ↑  Siegal, Jacob (26 Σεπτεμβρίου 2014). «After a bad rollout for iOS 8.0.1, Apple has released iOS 8.0.2». *BGR* (στα Αγγλικά). Ανακτήθηκε στις 31 Μαΐου 2019.
10. ↑  phones, Hugh Langley 2014-09-26T09:00:00 268Z Mobile. «iOS 8.0.2 is now available to download, and this one shouldn't break your iPhone». *TechRadar* (στα Αγγλικά). Ανακτήθηκε στις 31 Μαΐου 2019.
11. ↑  Clover, Juli. «Apple Releases iOS 8.1 With Apple Pay Support, SMS Relay, Camera Roll, and More». *www.macrumors.com* (στα Αγγλικά). Ανακτήθηκε στις 31 Μαΐου 2019.
12. ↑  Clover, Juli. «Apple Releases iOS 8.1.1 With Bug Fixes, Performance Improvements for iPad 2 and iPhone 4s». *www.macrumors.com* (στα Αγγλικά). Ανακτήθηκε στις 31 Μαΐου 2019.
13. ↑  Clover, Juli. «Apple Releases iOS 8.1.2 With Fix for Disappearing Ringtone Issue». *www.macrumors.com* (στα Αγγλικά). Ανακτήθηκε στις 31 Μαΐου 2019.
14. ↑  Clover, Juli. «Apple Releases iOS 8.1.3 With Bug Fixes, Storage Size Reduction». *www.macrumors.com* (στα Αγγλικά). Ανακτήθηκε στις 31 Μαΐου 2019.
15. ↑  Hall, Zac (27 Ιανουαρίου 2015). «Apple releases iOS 8.1.3 software update w/ stability improvements, reduces space required to update». *9to5Mac* (στα Αγγλικά). Ανακτήθηκε στις 31 Μαΐου 2019.
16. ↑  Cunningham, Andrew (9 Μαρτίου 2015). «Apple releases iOS 8.2 today with Apple Watch support and plenty of bug fixes». *Ars Technica* (στα Αγγλικά). Ανακτήθηκε στις 31 Μαΐου 2019.
17. ↑  «Apple releases Apple Watch app with iOS 8.2 update». *Macworld* (στα Αγγλικά). 9 Μαρτίου 2015. Ανακτήθηκε στις 31 Μαΐου 2019.
18. ↑  Clover, Juli. «Apple Launches New iOS Beta Testing Program, Seeds iOS 8.3 to Testers». *www.macrumors.com* (στα Αγγλικά). Ανακτήθηκε στις 31 Μαΐου 2019.
19. ↑  Clover, Juli. «Apple Releases iOS 8.3 With Emoji Updates, Wireless CarPlay, Space Bar UI Fix». *www.macrumors.com* (στα Αγγλικά). Ανακτήθηκε στις 31 Μαΐου 2019.
20. ↑  Clover, Juli. «Apple Releases iOS 8.4 With Apple Music, Beats 1, and Revamped Music App». *www.macrumors.com* (στα Αγγλικά). Ανακτήθηκε στις 31 Μαΐου 2019.
21. ↑  Hall, Zac (30 Ιουνίου 2015). «Apple releases iOS 8.4 with Apple Music, Beats 1, and all-new Music app». *9to5Mac* (στα Αγγλικά). Ανακτήθηκε στις 31 Μαΐου 2019.
22. ↑  «Apple Releases iOS 8.4.1 Update With Various Apple Music Fixes». *TechCrunch* (στα Αγγλικά). Ανακτήθηκε στις 31 Μαΐου 2019. [*νεκρός σύνδεσμος*]
23. 1 2  Hughes, Neil (17 Σεπτεμβρίου 2014). «How to use iOS 8 Continuity between your iPhone & iPad for calls, texts, apps & more». *Appleinsider*. Αρχειοθετήθηκε από το πρωτότυπο στις 11 Σεπτεμβρίου 2018. Ανακτήθηκε στις 13 Αυγούστου 2018.
24. ↑  Wjitney, Lance (2 Ιουνίου 2014). «Apple's Handoff brings proximity awareness to your devices». *CNET*. CBS Interactive. Αρχειοθετήθηκε από το πρωτότυπο στις 19 Απριλίου 2019. Ανακτήθηκε στις 13 Αυγούστου 2019.
25. ↑  Kastrenakes, John (16 Οκτωβρίου 2014). «OS X Yosemite will be available today from the Mac App Store». *The Verge*. Vox Media. Αρχειοθετήθηκε από το πρωτότυπο στις 13 Ιουλίου 2019. Ανακτήθηκε στις 13 Αυγούστου 2019.
26. ↑  Smith, Chris (3 Ιουνίου 2014). «Here's one major new Yosemite and iOS 8 feature that got overlooked». *BGR* (στα Αγγλικά). Ανακτήθηκε στις 22 Αυγούστου 2019.
27. ↑  Esposito, Dom (3 Ιουνίου 2014). «Hands-on with Spotlight Suggestions in iOS 8 (Video)». *9to5Mac* (στα Αγγλικά). Ανακτήθηκε στις 22 Αυγούστου 2019.
28. ↑  «Get to know iOS 8: Customize your Notification Center with handy new widgets». *Macworld* (στα Αγγλικά). 19 Σεπτεμβρίου 2014. Ανακτήθηκε στις 22 Αυγούστου 2019.
29. ↑  Paris, Steve. «Follow these tips to make iOS 8 Notification Centre useful». *Macworld UK*. Αρχειοθετήθηκε από το πρωτότυπο στις 22 Αυγούστου 2019. Ανακτήθηκε στις 22 Αυγούστου 2019.
30. ↑  Siegal, Jacob (2 Ιουνίου 2014). «The most important new feature on iOS 8: Actionable notifications». *BGR* (στα Αγγλικά). Ανακτήθηκε στις 22 Αυγούστου 2019.
31. ↑  «Interactive notifications in iOS 8: Explained». *iMore* (στα Αγγλικά). 24 Ιουνίου 2014. Ανακτήθηκε στις 22 Αυγούστου 2019.
32. ↑  Cipriani, Jason. «Using iOS 8's QuickType keyboard». *CNET* (στα Αγγλικά). Ανακτήθηκε στις 22 Αυγούστου 2019.
33. ↑  Hattersley, Lucy. «How to use new QuickType and Swype keyboard options in iOS 8». *Macworld UK*. Αρχειοθετήθηκε από το πρωτότυπο στις 22 Αυγούστου 2019. Ανακτήθηκε στις 22 Αυγούστου 2019.
34. ↑  «Everything You Need To Know About iOS 8 Keyboard Permissions (But Were Afraid To Ask)». *TechCrunch* (στα Αγγλικά). Ανακτήθηκε στις 22 Αυγούστου 2019. [*νεκρός σύνδεσμος*]
35. ↑  Kelly, Gordon. «iOS 8: The Best Apple Keyboard Replacements». *Forbes* (στα Αγγλικά). Ανακτήθηκε στις 22 Αυγούστου 2019.
36. ↑  Kosner, Anthony Wing. «Apple's New Family Plan Makes It Easy To Solve The iTunes Identity Crisis». *Forbes* (στα Αγγλικά). Αρχειοθετήθηκε από το πρωτότυπο στις 10 Νοεμβρίου 2016. Ανακτήθηκε στις 23 Αυγούστου 2019.
37. ↑  «Family Sharing». *Apple* (στα Αγγλικά). Ανακτήθηκε στις 23 Αυγούστου 2019.
38. ↑  «Request and make purchases with Ask to Buy». *Apple Support* (στα Αγγλικά). Ανακτήθηκε στις 23 Αυγούστου 2019.
39. ↑  Guarino, Sarah (28 Σεπτεμβρίου 2014). «iOS 8 How-to: Customize and disable the contacts section in the multitasking interface». *9to5Mac* (στα Αγγλικά). Ανακτήθηκε στις 23 Αυγούστου 2019.
40. ↑  «Access your favorite contacts in just two taps with iOS 8». *iMore* (στα Αγγλικά). 9 Οκτωβρίου 2014. Ανακτήθηκε στις 23 Αυγούστου 2019.
41. ↑  «Europeans get new roaming options in iOS 8 beta 4». *Cult of Mac* (στα Αγγλικά). 22 Ιουλίου 2014. Ανακτήθηκε στις 23 Αυγούστου 2019.
42. ↑  Smith, Chris (23 Ιουλίου 2014). «iOS 8 beta 4 comes with special roaming setting for Europe». *BGR* (στα Αγγλικά). Ανακτήθηκε στις 23 Αυγούστου 2019.
43. ↑  Whitney, Lance. «Shazam-powered Siri can now name that tune in iOS 8». *CNET* (στα Αγγλικά). Ανακτήθηκε στις 23 Αυγούστου 2019.
44. ↑  «AT&T To Get iPhone 6-Friendly Wi-Fi Calling In 2015». *TechCrunch* (στα Αγγλικά). Ανακτήθηκε στις 23 Αυγούστου 2019. [*νεκρός σύνδεσμος*]
45. ↑  «iOS 8 gives the Photos app superpowers». *Cult of Mac* (στα Αγγλικά). 18 Σεπτεμβρίου 2014. Ανακτήθηκε στις 28 Αυγούστου 2019.
46. ↑  September 28, MacRumors Staff on· 2015. «iOS 8 Features: Hidden Features». *www.macrumors.com* (στα Αγγλικά). Ανακτήθηκε στις 28 Αυγούστου 2019.
47. ↑  «Photos in iOS 8». *iMore* (στα Αγγλικά). 15 Αυγούστου 2014. Ανακτήθηκε στις 28 Αυγούστου 2019.
48. ↑  «iOS 7». *support.apple.com*. Ανακτήθηκε στις 31 Μαΐου 2019.

Εξωτερικοί σύνδεσμοι
--------------------

* Επίσημη ιστοσελίδα στο Wayback Machine (αρχειοθετημένη στις 5 Σεπτεμβρίου 2015)

|  |  |  |
| --- | --- | --- |
| ΠροκάτοχοςiOS 7 | **iOS 8**Σεπτέμβριος 2014 | ΔιάδοχοςiOS 9 |

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Λειτουργικά συστήματα Apple |
| --- |
|  |
| Προηγούμεναλειτουργικά | 
* Apple DOS
* ProDOS
* GS/OS
* Apple SOS
* Lisa OS
* MacWorks
* Mac OS Classic
* Newton OS
 | iOS logo |
|  |
| Τωρινάλειτουργικά | 

|  |  |
| --- | --- |
| iOS | 
* iPhone OS 1
* iPhone OS 2
* iPhone OS 3
* iOS 4
* iOS 5
* iOS 6
* iOS 7
* iOS 8
* iOS 9
* iOS 10
* iOS 11
* iOS 12
* iOS 13
* iOS 14
* iOS 15
* iOS 16
* iOS 17
 |
|  |
| iPadOS | 
* iPadOS 13
* iPadOS 14
* iPadOS 15
* iPadOS 16
* iPadOS 17
 |
|  |
| macOS | 
* Server 1.0
* Kodiak Public Beta
* Cheetah 10.0
* Puma 10.1
* Jaguar 10.2
* Panther 10.3
* Tiger 10.4
* Leopard 10.5
* Snow Leopard 10.6
* Lion 10.7
* Mountain Lion 10.8
* Mavericks 10.9
* Yosemite 10.10
* El Capitan 10.11
* Sierra 10.12
* High Sierra 10.13
* Mojave 10.14
* Catalina 10.15
* Big Sur 11.0
* Monterey 12.0
* Ventura 13.0
* Sonoma 14.0
 |
|  |
| Άλλα | 
* watchOS
* tvOS
* audioOS
* visionOS
 |

 |
|  |
| 
Κατηγορία Κατηγορία |

 |